CELEX: 62019TN0322
Language: lt
Date: 2019-05-27 00:00:00
Title: Byla T-322/19: 2019 m. gegužės 27 d. pareikštas ieškinys byloje El-Qaddafi/Taryba

2019 7 22   
            
            
               LT
            
            
               Europos Sąjungos oficialusis leidinys
            
            
               C 246/38
            
         
      2019 m. gegužės 27 d. pareikštas ieškinys byloje El-Qaddafi/Taryba
      (Byla T-322/19)
      (2019/C 246/40)
      Proceso kalba: anglų
      
         Šalys
      
      
         Ieškovė: Aisha Muammer Mohamed El-Qaddafi (Maskatas, Omanas), atstovaujama baristerio S. Bafadhel
      
         Atsakovė: Europos Sąjungos Taryba
      
         Reikalavimai
      
      Ieškovė Bendrojo Teismo prašo:
      
                  —
               
               
                  panaikinti 2017 m. kovo 21 d. Tarybos įgyvendinimo sprendimą 2017/497/BUSP, kuriuo iš dalies keičiamas Sprendimas 2015/1333/BUSP dėl ribojamųjų priemonių atsižvelgiant į padėtį Libijoje, kiek juo ieškovės pavardė palikta 2015 m. liepos 31 d. Tarybos sprendimo 2015/1333/BUSP dėl ribojamųjų priemonių atsižvelgiant į padėtį Libijoje I ir III prieduose pateiktame sąraše,
               
            
                  —
               
               
                  panaikinti 2017 m. kovo 21 d. Tarybos įgyvendinimo reglamentą (ES) 2017/489, kuriuo įgyvendinama Reglamento (ES) 2016/44 dėl ribojamųjų priemonių atsižvelgiant į padėtį Libijoje 21 straipsnio 5 dalis, tiek, kiek juo ieškovės pavardė palikta 2016 m. sausio 18 d. Tarybos reglamento (ES) 2016/44 dėl ribojamųjų priemonių atsižvelgiant į padėtį Libijoje II priede pateiktame sąraše ir
               
            
                  —
               
               
                  remiantis Bendrojo Teismo procedūros reglamentu, priteisti iš Europos Sąjungos Tarybos per procedūrą Bendrajame Teisme patirtas bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdama ieškinį ieškovė remiasi keturiais pagrindais.
      
                  1.
               
               
                  Pirmasis ieškinio pagrindas grindžiamas tuo, kad Europos Sąjungos Taryba laiku nesiėmė veiksmų pranešti apie ginčijamas priemones ieškovei. Tai yra ieškovei žalos padaręs esminio procedūrinio reikalavimo, susijusio su teise į veiksmingą teisminę gynybą, pažeidimas.
               
            
                  2.
               
               
                  Antrasis ieškinio pagrindas grindžiamas tuo, kad Tarybos sprendimas pakartotinai įtraukti ieškovę į sąrašą yra pagrįstas tais pačiais motyvais kaip ir ribojamosios priemonės, anksčiau panaikintos 2017 m. kovo 28 d. Bendrojo Teismo sprendimu byloje T-681/14, pažeidžiant res judicata bei teisinio aiškumo principus ir teisę į veiksmingą gynybą.
               
            
                  3.
               
               
                  Trečiasis ieškinio pagrindas grindžiamas tuo, kad ginčijamuose aktuose nėra nurodytas teisėtas pagrindas palikti ieškovės pavardę sąraše, nepaisant to, kad aplinkybės Libijoje labai pasikeitė. Taryba nenurodė individualių, specifinių ir konkrečių ginčijamų priemonių, kurios nėra pagrįstos įrodymais, taikymo priežasčių.
               
            
                  4.
               
               
                  Ketvirtasis ieškinio pagrindas grindžiamas tuo, kad ginčijamomis priemonėmis pažeidžiamos Europos Sąjungos pagrindinių teisių chartijoje įtvirtintos ieškovės pagrindinės teisės, kaip antai teisė į sveikatą, teisė į šeimos gyvenimą, teisė į nuosavybę ir teisė į veiksmingą gynybą.